-  For det første mister Frederikshavn omkring en halv million besøgende om året, og det betyder meget for handlen i lokalområdet. For det andet mister Frederikshavn Havn et millionbeløb i indtægter. Det er en katastrofe. Det kan ikke siges mere præcist, siger borgmester i Frederikshavn Erik Sørensen (A) til DR Nordjylland. I går kunne TV2/Nord fortælle, at rederiet Color Line har besluttet at nedlægge alle aktiviteter i byen. Det betyder, at rederiet fra nytår indstiller sejladsen på ruten mellem Oslo og Frederikshavn. Color Line har valgt at samle kræfterne i Hirtshals. Det bekræfter Color Lines administrerende direktør Jacob Jensen overfor TV2/NORD. Rederiet forhandler netop nu med Frederikshavn Havn om, hvordan rederiet skal afvikle sine aktiviteter i Frederikshavn. Afviklingen betyder, at Color Line i Frederikshavn nedlægger ni stillinger og et antal løsarbejdere, eller det der svarer til 13 årsværk.

Opsummering:
Når rederiet til nytår indstiller ruten mellem Oslo og Frederikshavn vil det koste byen dyrt.